Folketing
2003-10-09

»Brutale nedskæringer, forringelser for de ældre« har vi hørt i dag. Hvad er kendsgerningen? Fra budget 2001 til budget 2003 i kommunerne er der tale om en vækst i udgifterne til ældreomsorg på 1,2 mia. kr. - 1,2 mia. kr. ekstra til ældreomsorg. Og så har der været den her debat om de 500 mio. kr., som er bevilget ekstra til hjemmehjælp, og hvad de er gået til. Ja, vi kan jo ikke i detaljer følge, hvordan kommunerne bruger de penge, de har fået, men det ligger i hvert fald fast, at de har fået en halv milliard ekstra af staten, således som vi lovede i valgkampen. Regnskaberne for 2002 tyder på, at en del af den halve milliard er anvendt til omstilling i forbindelse med indførelse af frit valg på ældreområdet. Det har også været fremhævet. Derfor er der nogen, der har fået det til, at det er gået til bureaukrati. Jeg ved godt, at der har været nogle engangsudgifter til at få frit valg-ordningen til at fungere.